Document ID: 32006D0189

KOMMISSIONENS BESLUTNING
af 28. februar 2006
om indrømmelse af en undtagelse, Østrig har anmodet om, i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
(meddelt under nummer K(2006) 590)
(Kun den tyske udgave er autentisk)
(2006/189/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, stk. 2, tredje afsnit, og
ud fra følgende betragtninger:
(1)
Hvis den mængde husdyrgødning, som en medlemsstat har til hensigt at tilføre pr. hektar om året, adskiller sig fra den mængde, der er anført i bilag III, stk. 2, andet afsnit, første punktum, og i bilag III, litra a), til direktiv 91/676/EØF, skal den pågældende mængde fastsættes således, at den ikke hindrer opfyldelsen af de formål, der er angivet i samme direktivs artikel 1, og der skal ligge objektive kriterier til grund herfor, f.eks. - som i det foreliggende tilfælde - lang vækstsæson og afgrøder, der optager meget kvælstof.
(2)
Østrig har anmodet Kommissionen om en undtagelse i henhold til stk. 2, tredje afsnit, i bilag III til direktiv 91/676/EØF.
(3)
Den undtagelse, der er anmodet om, vedrører Østrigs hensigt om at tillade, at der tilføres 230 kg kvælstof pr. hektar om året fra husdyrgødning på specifikke kvægbrug, hvor der på det landbrugsareal, hvor der kan tilføres husdyrgødning, dyrkes græs, græsefterafgrøder eller roer og andre afgrøder udlagt med græs med lavt nitratudvaskningspotentiale. Undtagelsen vil kunne omfatte ca. 2 000 bedrifter og 60 000 dyreenheder, svarende til henholdsvis 3 % af bedrifterne og 4 % af dyreenhederne.
(4)
Den østrigske lovgivning til gennemførelse af direktiv 91/676/EØF er vedtaget og gælder tilsvarende for den undtagelse, der er anmodet om.
(5)
Det fremgår af den tredje rapport om gennemførelsen af kvælstofdirektivet i 2000-2003 i Østrig, at den gennemsnitlige kvælstofkoncentration om vinteren i overfladevandet var på under 25 mg/l ved alle kontrolstederne. Den gennemsnitlige koncentration for alle steder var på 5,8 mg NO3 pr. liter. Den gennemsnitlige koncentration i grundvandet var på 19,6 mg/l. Ved 74 % af kontrolstederne var den gennemsnitlige koncentration lavere end 25 mg/l. Ingen af de østrigske søer er eutrofe. Tendensanalyser viser, at vandkvaliteten er stabil ved de fleste af prøveudtagningsstederne.
(6)
Antallet af dyrebestande og tilførslen af mineralsk gødning faldt betydeligt i perioden 1990-2003, hvor kvægbestanden blev reduceret med 21 %, svinebestanden med 12 % og fjerkræbestanden med 6 %. I perioden 2000-2002 lå kvælstoftilførslen på gennemsnitligt 47,8 og 35,4 kg pr. hektar om året fra henholdsvis husdyrgødning og kemiske gødningsstoffer, hvilket er nogle af de laveste tal i EU, med en tendens til nedgang på henholdsvis 7 og 5 % i forhold til perioden 1996-1999.
(7)
Østrig gennemfører i overensstemmelse med artikel 3, stk. 5, i direktiv 91/676/EØF et handlingsprogram på hele sit nationale område.
(8)
Det fremgår af den dokumentation, der er forelagt i Østrigs anmodning, at den foreslåede mængde på 230 kg kvælstof pr. hektar om året fra husdyrgødning er begrundet ud fra objektive kriterier som f.eks. lange vækstsæsoner og afgrøder, der optager meget kvælstof.
(9)
Efter at have undersøgt Østrigs anmodning finder Kommissionen, at den foreslåede mængde på 230 kg kvælstof pr. hektar om året fra husdyrgødning ikke vil være til hinder for, at målene i direktiv 91/676/EØF kan nås, forudsat at visse betingelser opfyldes.
(10)
Denne beslutning bør gælde inden for rammerne af det igangværende handlingsprogram, der slutter ved udgangen af 2007.
(11)
Foranstaltningerne i denne beslutning er i overensstemmelse med udtalelse fra den komité, der er nedsat i henhold til artikel 9 i direktiv 91/676/EØF -
VEDTAGET FØLGENDE BESLUTNING:
Artikel 1
Den undtagelse, som Østrig ved skrivelse af 3. november 2005 har anmodet om, med henblik på at tillade en højere mængde husdyrgødning end den, der er anført i bilag III, stk. 2, andet afsnit, første punktum, og i bilag III, litra a), i direktiv 91/676/EØF, indrømmes på de betingelser, der er fastlagt i denne beslutning.
Artikel 2
Definitioner
I denne beslutning forstås ved:
a)
»kvægbrug«: husdyrbrug med over tre dyreenheder, hvor mindst to tredjedele af dyreenhederne udgøres af kvæg
b)
»græs«: permanente græsarealer eller græsarealer i omdrift (græsarealer i omdrift henligger som regel under fire år)
c)
»afgrøder udlagt med græs«: ensilagekornarter, ensilagemajs udlagt med græs før (majs) eller efter høst, hvorved græsefterafgrøden fungerer som en fangafgrøde til biologisk tilbageholdelse af kvælstofoverskud i vinterperioden
d)
»roer«: foderroer.
Artikel 3
Anvendelsesområde
Denne beslutning gælder på individuel basis og på betingelserne i artikel 4, 5 og 6 for kvægbrug, hvor over 70 % af sædskiftet udgøres af særlig kvælstofoptagende afgrøder med lang vækstsæson.
Artikel 4
Årlig tilladelse og forpligtelse
1. Landbrugere, som ønsker en undtagelse, indgiver hvert år en ansøgning til de kompetente myndigheder.
2. Sammen med den årlige ansøgning, der er omhandlet i stk. 1, forpligter de sig skriftligt til at opfylde betingelserne i artikel 5 og 6.
Artikel 5
Tilførsel af husdyrgødning og andre gødningsstoffer
1. Den mængde husdyrgødning, der tilføres hvert år på markerne på kvægbrug, herunder fra dyrene selv, må ikke overstige en husdyrgødningsmængde svarende til 230 kg kvælstof pr. hektar, jf. betingelserne i stk. 2 til 8.
2. Den samlede kvælstoftilførsel skal være forenelig med den pågældende afgrødes næringsstofbehov og -tilførsel fra jorden. Den samlede kvælstoftilførsel fra gødningsstoffer må ikke overstige 280 kg pr. hektar om året.
3. Der udarbejdes en gødningsplan for hver bedrift, som beskriver sædskifteplaner for landbrugsjorden og den påtænkte tilførsel af husdyrgødning samt kvælstof- og fosfatgødning. Planen skal foreligge senest den 1. marts.
Gødningsplanen skal omfatte følgende:
a)
antallet af husdyr, en beskrivelse af opstaldnings- og oplagringssystemer, herunder oplagringskapaciteten (volumen)
b)
en beregning af kvælstof- og fosformængden i bedriftens husdyrgødning (minus tab ved opstaldning og oplagring)
c)
sædskifteplan og areal for hver afgrøde, herunder en skitse, som viser de enkelte markers beliggenhed
d)
afgrødernes forventede kvælstof- og fosforbehov
e)
mængde og type husdyrgødning, som ikke anvendes på bedriften
f)
kvælstof- og fosfortilførsel fra husdyrgødning for hver mark (er bedriftens område ensartet for så vidt angår udbytte og jordtype)
g)
tilførsel af kvælstof og fosfor i kemisk eller anden gødningsform for hver mark.
Planerne revideres senest syv dage efter enhver ændring i landbrugsdriften for at sikre overensstemmelse mellem planerne og den faktiske landbrugsdrift.
4. Hver bedrift fører gødningsregnskaber. De fremsendes til den kompetente myndighed for hvert kalenderår.
5. Hver bedrift, der er omfattet af en individuel undtagelse, accepterer, at den i artikel 4, stk. 1, omhandlede gødningstilførsel samt gødningsplanen og -regnskaberne eventuelt kontrolleres.
6. Der foretages periodisk analyse af kvælstof- og fosforkoncentrationer i jorden for hver bedrift, der er omfattet af en individuel undtagelse, mindst én gang hvert fjerde år for hvert af bedriftens ensartede områder af hensyn til sædskifteplaner og jordegenskaber. Der skal foretages mindst én analyse for hver 5 hektar jord.
7. Husdyrgødning må ikke spredes i efteråret før græsdyrkning.
8. Der må ikke tilføres gødningsstoffer på jord, der ligger inden for 30 m fra en sø.
Artikel 6
Plantedække
På 70 % eller mere af de arealer, hvor der kan tilføres husdyrgødning på de pågældende kvægbedrifter, skal der dyrkes græs, græsefterafgrøder eller roer og andre afgrøder udlagt med græs med lavt kvælstofudvaskningspotentiale. Landbrugere, der er omfattet af en individuel undtagelse, iværksætter følgende foranstaltninger:
a)
Græsefterafgrøder må ikke pløjes før den 1. marts for at sikre permanent plantedække af dyrkningsarealet for at genvinde efterårstab af kvælstof i jordlagene og begrænse vintertab.
b)
Græsarealer i omdrift pløjes om foråret.
c)
I sædskiftet indgår ikke bælgplanter eller andre kvælstoffikserende planter. Dette gælder dog ikke kløver i græsmarker med under 50 % kløver og byg og ærter, der er udlagt med græs.
Artikel 7
Overvågning
1. De kompetente myndigheder udarbejder for hver kommune et kort, som opdateres hvert år, og som viser den procentuelle andel af bedrifter, husdyr og landbrugsarealer, der er omfattet af individuelle undtagelser.
Kortene sendes til Kommissionen hvert år.
2. Der etableres og drives et net for prøveudtagning af overfladevand og lavt grundvand til at vurdere undtagelsens virkninger for vandkvaliteten. Det eksisterende overvågningsnet styrkes i områder, hvor mindst 3 % af alle bedrifterne er omfattet af individuelle undtagelser.
3. Der skal gennem undersøgelser og næringsstofanalyser tilvejebringes data om lokal arealanvendelse, sædskifte og landbrugspraksis i bedrifter, som er omfattet af individuelle undtagelser. Disse data kan anvendes til modelberegninger af omfanget af nitratudvaskning og fosfortab fra marker, hvor der tilføres op til 230 kg kvælstof pr. hektar om året fra husdyrgødning.
4. Der etableres overvågningssteder til at tilvejebringe data om kvælstof i vand, der forlader rodzonen og tilløber grundvandssystemet, og om kvælstoftab og afstrømning ved og under overfladen, både på steder med undtagelse og på steder uden undtagelse.
Artikel 8
Rapportering
1. Den kompetente myndighed fremsender hvert år resultaterne af overvågningen til Kommissionen sammen med en kortfattet rapport om udviklingen i vandkvaliteten og vurderingspraksis. Rapporten skal indeholde oplysninger om, hvordan vurderingen af overholdelsen af undtagelsesbetingelserne gennemføres ved hjælp af kontrol på bedrifterne, samt oplysninger om bedrifter, der ikke overholder betingelserne, baseret på resultaterne af den administrative kontrol og markinspektioner.
2. Kommissionen tager disse resultater i betragtning i forbindelse med en eventuel ny anmodning om undtagelse.
Artikel 9
Anvendelse
Denne beslutning anvendes inden for rammerne af det tredje østrigske handlingsprogram for 2004-2007. Den udløber den 31. december 2007.
Artikel 10
Denne beslutning er rettet til Republikken Østrig.
Udfærdiget i Bruxelles, den 28. februar 2006.

Labels: 1
20
6
18
15